將遊衡嶽過漢陽雙松亭留別族弟浮屠談皓
作者：李白
朝代：唐

paragraphs: 秦欺趙氏璧，却入邯鄲宮。
本是楚家玉，還來荆山中。
丹彩瀉滄溟，精輝凌白虹。
青蠅一相點，流落此時同。
卓絕道門秀，談玄乃支公。
延蘿結幽居，剪竹繞芳叢。
涼花拂戶牖，天籟鳴虛空。
憶我初來時，蒲萄開景風。
今茲大火落，秋葉黃梧桐。
水色夢沅湘，長沙去何窮。
寄書訪衡嶠，但與南飛鴻。